*****

ΚΑΝΟΝΙΣΜΟΣ (ΕΟΚ) αριθ. 1684/89 ΤΗΣ ΕΠΙΤΡΟΠΗΣ

της 14ης Ιουνίου 1989

για τη θέσπιση εξαιρετικών μέτρων στήριξης της αγοράς στον τομέα βοείου κρέατος στην Ιταλία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 571/89 (2), και ιδίως το άρθρο 23,

Εκτιμώντας:

ότι, λόγω της εμφάνισης αφθώδους πυρετού σε ορισμένες περιοχές παραγωγής της Ιταλίας απαγορεύεται προσωρινά η αποστολή ζώντων βοοειδών και ορισμένων βόειων κρεάτων προέλευσης των περιοχών αυτών βάσει των εθνικών μέτρων για την προστασία κατά του αφθώδους πυρετού στην Ιταλία·

ότι, για να ληφθούν υπόψη οι περιορισμοί της ελεύθερης κυκλοφορίας που απορρέουν, πρέπει να ληφθούν εξαιρετικά μέτρα στήριξης της αγοράς σ' αυτές τις περιοχές·

ότι, για το σκοπό αυτό, πρέπει να καθορισθούν ενισχύσεις στην ιδιωτική αποθεματοποίηση για ορισμένα ευαίσθητα προϊόντα προέλευσης των προαναφερομένων περιοχών σύμφωνα με τις λεπτομέρειες εφαρμογής της χορήγησης των ενισχύσεων στην ιδιωτική αποθεματοποίηση στον τομέα του βοείου κρεάτος, που θεσπίσθηκαν με τον κανονισμό (ΕΟΚ) αριθ. 1091/80 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3492/88 (4)·

ότι, για να περιορισθούν οι κίνδυνοι μόλυνσης, πρέπει να ενθαρρυνθεί η αποστέωση των κρεάτων πριν από την αποθεματοποίησή τους μέσω ελαφράς αύξησης της ενίσχυσης που κανονικά χορηγείται για τα κρέατα με κόκαλα που αποθεματοποιούνται και ότι, για το λόγο αυτό, πρέπει να επιτραπεί στις ιταλικές αρχές να ορίσουν τους τόπους αποθηκεύσεως·

ότι το άρθρο 3 του κανονισμού (ΕΟΚ) αριθ. 989/68 του Συμβουλίου (5), όπως τροποποιήθηκε τελευταία από τον κανονισμό (ΕΟΚ) αριθ. 428/77 (6), προβλέπει ότι η μείωση ή η παράταση της διάρκειας της αποθεματοποίησης μπορεί να αποφασισθεί, αν το απαιτεί η κατάσταση της αγοράς· ότι, ως εκ τούτου, πρέπει να καθοριστούν, εκτός από τα ποσά της ενίσχυσης που χορηγείται για καθορισμένη περίοδο αποθεματοποίησης, τα ποσά που πρέπει να προστίθενται ή να αφαιρούνται για τις περιπτώσεις παράτασης ή μείωσης της διάρκειας αυτής·

ότι, για να αποφευχθεί η χρηματοδότηση της κανονικής ιδιωτικής αποθεματοποίησης, είναι επιθυμητός ο καθορισμός υψηλών ελάχιστων ποσοτήτων·

ότι οι αναμενόμενες συνθήκες της αγοράς καθιστούν αναγκαία την πρόβλεψη περιόδων αποθεματοποίησης μεταξύ τριών και πέντε μηνών· ότι, για να βελτιωθεί η αποτελεσματικότητα του καθεστώτος, πρέπει να θεσπιστούν διατάξεις που παρέχουν τη δυνατότητα στους δικαιούχους να λάβουν, προκαταβολικά, τμήμα της ενίσχυσης υπό τον όρο να συστήσουν εγγύηση·

ότι, λόγω των συνθηκών που κατ' εξαίρεση χαρακτηρίζουν την αγορά βόειου κρέατος και για να ενθαρρυνθούν οι επιχειρηματίες όσον αφορά την ιδιωτική αποθεματοποίηση, πρέπει να προβλεφθεί, για ορισμένο χρονικό διάστημα, τα προϊόντα που αποτελούν αντικείμενο σύμβασης ιδιωτικής αποθεματοποίησης να είναι δυνατόν να υπαχθούν στο σύστημα που καθορίζεται στο άρθρο 5 παράγραφος 1 του κανονισμού (ΕΟΚ) αριθ. 565/80 του Συμβουλίου της 4ης Μαρτίου 1980 περί της προπληρωμής των επιστροφών κατά την εξαγωγή για τα γεωργικά προϊόντα (7), όπως τροποποιήθηκε από τον κανονισμό (ΕΟΚ) αριθ. 2026/83 (8)·

ότι πρέπει να προβλεφθεί η δυνατότητα μείωσης της διάρκειας αποθεματοποίησης σε περίπτωση που τα κρέατα τα οποία εξέρχονται από τα αποθέματα προορίζονται για εξαγωγή· ότι πρέπει να προσκομίζεται η απόδειξη ότι έγινε εξαγωγή του κρέατος, όπως γίνεται στην περίπτωση των επιστροφών, σύμφωνα με τις διατάξεις του κανονισμού (ΕΟΚ) αριθ. 3665/87 (9), όπως τροποποιήθηκε τελευταία από τον κανονισμό (ΕΟΚ) αριθ. 3993/88 (10)· ότι, εκτός από τις περιπτώσεις κατά τις οποίες τα αποθεματοποιημένα προϊόντα τίθενται υπό σύστημα που απαιτεί εξαγωγή στο σύνολό τους, είναι σκόπιμο να προβλεφθεί ότι, υπό ορισμένες συνθήκες, μια περιορισμένη ποσότητα μπορεί να αποσυρθεί από τα αποθέματα, χωρίς στη συνέχεια να εξαχθεί· ότι πρέπει να προβλεφθούν διατάξεις σχετικά με τον υπολογισμό της ενίσχυσης και την αποδέσμευση της εγγύησης σε περίπτωση που ο πραγματοποιών την αποθεματοποίηση δεν έχει τηρήσει ορισμένες υποχρεώσεις·

ότι το άρθρο 5 παράγραφος 2 του κανονισμού (ΕΟΚ) αριθ. 805/68 προβλέπει ότι τα μέτρα παρεμβάσεως θα εφαρμόζονται με βάση την κοινοτική κλίμακα κατατάξεως των σφαγίων χονδρών βοοειδών σύμφωνα με τον κανονισμό (ΕΟΚ) αριθ. 1208/81 του Συμβουλίου (11) ·

ότι, για να μπορέσει η Επιτροπή να παρακολουθεί συστηματικά τα αποτελέσματα του συστήματος ιδιωτικής αποθεματοποίησης, η Ιταλία παρέχει τις αναγκαίες πληροφορίες·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Μπορούν να υποβληθούν αιτήσεις στον ιταλικό οργανισμό παρέμβασης για χορήγηση ενισχύσεων για την αποθεματοποίηση κρέατος που προέρχεται από χονδρά βοοειδή, με έναν από τους τρόπους παρουσίασης που καθορίζονται στο άρθρο 2.

Αν οι ποσότητες για τις οποίες ζητούνται συμβάσεις ή αν η κατάσταση της αγοράς το καθιστά αναγκαίο, η προθεσμία υποβολής των αιτήσεων μπορεί να μεταβληθεί.

2. Το ύψος των ενισχύσεων αυτών ανά τόνο προϊόντων, με τα κόκαλα, καθορίζεται στο παράρτημα του παρόντος κανονισμού για καθέναν από αυτούς τους τρόπους παρουσίασης, σύμφωνα με το άρθρο 6 παράγραφος 1 του κανονισμού (ΕΟΚ) αριθ. 1091/80.

Σε περίπτωση αποστέωσης τα ποσά των ενισχύσεων που καθορίζονται στο παράρτημα για τα κρέατα με κόκαλα προσαυξάνονται κατά 40 Ecu ανά τόνο.

Το ποσό της ενίσχυσης προσαρμόζεται σε περίπτωση παράτασης ή μείωσης της περιόδου αποθεματοποίησης. Τα συμπληρωματικά ποσά ανά μήνα ή οι μειώσεις ανά ημέρα για καθέναν από τους τρόπους παρουσίασης που αναφέρονται στο άρθρο 2 καθορίζονται στο παράρτημα του παρόντος κανονισμού.

3. Με την επιφύλαξη των διατάξεων του παρόντος κανονισμού, εφαρμόζονται οι διατάξεις του κανονισμού (ΕΟΚ) αριθ. 1091/80.

Άρθρο 2

1. Μπορούν να λάβουν ενίσχυση μόνο τα προϊόντα που προέρχονται από χονδρά βοοειδή που εκτρέφονται σε τοπικές υγειονομικές μονάδες στις οποίες διαπιστώθηκε ο αφθώδης πυρετός και που δεν έχουν δηλωθεί απαλλαγμένες από αυτή την ασθένεια, καθώς και τα προϊόντα που προέρχονται από χονδρά βοοειδή που εκτρέφονται στις τοπικές υγειονομικές μονάδες.

Τα προϊόντα που προέρχονται από χονδρά βοοειδή που εκτρέφονται σε τοπικές υγειονομικές μονάδες στις οποίες δεν έχει διαπιστωθεί αφθώδης πυρετός επί τρεις μήνες και αυτά που προέρχονται από χονδρά βοοειδή που εκτρέφονται σε τοπικές υγειονομικές μονάδες που είναι όμορες με τις εν λόγω τοπικές υγειονομικές μονάδες δεν λαμβάνουν τέτοιες ενισχύσεις.

Οι μεταβολές του ορίου της μολυσμένης ζώνης ανακοινώνονται αμέσως στην Επιτροπή από τις ιταλικές αρχές.

Η βοήθεια στην ιδιωτική αποθεματοποίηση χορηγείται μόνο για τα κρέατα που έχουν καταταχθεί, σύμφωνα με την κλίμακα κατατάξεων των σφαγίων, όπως έχει αποκατασταθεί από τον κανονισμό (ΕΟΚ) αριθ. 1208/81 και εξομοιούνται σύμφωνα με τις διατάξεις του άρθρου 4 παράγραφος 3 στοιχεία δ) και ε) του κανονισμού (ΕΟΚ) αριθ. 859/89 του Συμβουλίου (1).

3. Για τους σκοπούς του παρόντος κανονισμού:

- τα σφάγια πρέπει να έχουν μέσο βάρος τουλάχιστον 220 χιλιογράμμων,

- τα ημιμόρια σφαγίου πρέπει να έχουν μέσο βάρος τουλάχιστον 110 χιλιογράμμων,

- ως οπίσθια τεταρτημόρια θεωρούνται τα μέρη:

α) τα οπίσθια μέρη του ημισφαγίου που κόπτονται σύμφωνα με την κοπή την καλούμενη «πιστολέτο» με τουλάχιστον πέντε πλευρές και κατ' ανώτατο όριο οκτώ πλευρές, των οποίων το μέσο βάρος είναι τουλάχιστον 55 χιλιόγραμμα· η κοπή αυτή περιλαμβάνει τομή μέχρι το ισχιακό οστό και ευθεία τομή κατά μήκος του φιλέτου που το χωρίζει από τα κοιλιακά τοιχώματα·

β) τα οπίσθια μέρη του ημισφαγίου που κόπτονται σύμφωνα με την κοπή την καλούμενη «ευθεία», με τουλάχιστον τρεις πλευρές και κατ' ανώτατο όριο πέντε πλευρές, των οποίων το μέσο βάρος είναι τουλάχιστον 55 χιλιόγραμμα,

- ως εμπρόσθια τεταρτημόρια θεωρούνται:

α) τα εμπρόσθια μέρη του ημισφαγίου που κόπτονται σύμφωνα με την κοπή την καλούμενη «πιστολέτο» με τουλάχιστον πέντε πλευρές και κατ' ανώτατο όριο οκτώ πλευρές, των οποίων το μέσο βάρος είναι τουλάχιστον 55 χιλιόγραμμα, τα δε κοιλιακά τοιχώματα είναι ενωμένα με τα εμπρόσθια τεταρτημόρια·

β) τα εμπρόσθια μέρη του ημισφαγίου που κόπτονται σύμφωνα με την κοπή την καλούμενη «ευθεία», με τουλάχιστον οκτώ πλευρές και κατ' ανώτατο όριο δέκα πλευρές, των οποίων το μέσο βάρος είναι τουλάχιστον 55 χιλιόγραμμα.

4. Τα σφάγια και ημισφάγια κόβονται σύμφωνα με τα σημεία 2α) και β) του παραρτήματος ΙΙΙ του κανονισμού (ΕΟΚ) αριθ. 859/89.

Άρθρο 3

1. Η ελάχιστη ποσότητα, ανά σύμβαση είναι 15 τόνοι, εκφραζόμενη σε μη αποστεωμένο κρέας.

2. Η σύμβαση αφορά μόνο μη αποστεωμένα κρέατα ενός από τους τρόπους παρουσίασης που αναφέρονται στο άρθρο 2.

3. Οι ιταλικές αρχές μπορούν να ορίσουν τους τόπους αποθήκευσης ανάλογα με τις κτηνιατρικές ανάγκες.

4. Οι εργασίες αποθεματοποίησης πρέπει να πραγματοποιούνται εντός 28 ημερών από την ημερομηνία σύναψης της σύμβασης.

5. Όταν μια αίτηση για τη σύναψη της σύμβασης αποσυρθεί από τον επιχειρηματία, η εγγύηση καταπίπτει.

Άρθρο 4

1. Με την επιφύλαξη των διατάξεων που καθορίζονται στην παράγραφο 2, ο συμβαλλόμενος μπορεί, κατά τη διάρκεια των εργασιών αποθεματοποίησης, να κόψει ή να αποστεώσει το σύνολο ή μέρος των προϊόντων που αναφέρονται στο άρθρο 2 υπό τον όρο ότι θα χρησιμοποιηθεί μόνον η ποσότητα για την οποία είχε συναφθεί η σύμβαση και ότι θα αποθεματοποιήσει όλο το κρέας που προκύπτει από τις εργασίες κοπής ή αποστέωσης. Το αργότερο κατά την είσοδο στο απόθεμα ο επιχειρηματίας δηλώνει την πρόθεσή του να κάνει χρήση της εν λόγω δυνατότητας.

2. Αν η ποσότητα που έχει πράγματι αποθεματοποιηθεί ως έχει ή, σε περίπτωση κοπής ή αποστέωσης, η ποσότητα μη αποστεωμένου κρέατος που χρησιμοποιείται είναι μικρότερη από την ποσότητα για την οποία είχε συναφθεί η σύμβαση και:

α) τουλάχιστον το 90 % της ποσότητας αυτής, το ποσό της ενίσχυσης που αναφέρεται στο άρθρο 1 παράγραφος 2 μειώνεται ανάλογα·

β) μικρότερη από το 90 % αλλά τουλάχιστον το 80 % της ποσότητας αυτής, η ενίσχυση στην ιδιωτική αποθεματοποίηση καταβάλλεται για το ήμισυ της ποσότητας που έχει πράγματι αποθεματοποιηθεί·

γ) μικρότερη από το 80 % της ποσότητας αυτής, η ενίσχυση στην ιδιωτική αποθεματοποίηση δεν καταβάλλεται.

3. Σε περίπτωση αποστέωσης:

α) αν η ποσότητα που έχει πραγματικά αποθεματοποιηθεί δεν υπερβαίνει τα 67 χιλιόγραμμα αποστεωμένου κρέατος για 100 χιλιόγραμμα χρησιμοποιούμενου μη αποστεωμένου κρέατος, η ενίσχυση στην ιδιωτική αποθεματοποίηση δεν καταβάλλεται·

β) αν η ποσότητα που έχει πραγματικά αποθεματοποιηθεί είναι μεγαλύτερη από 67 χιλιόγραμμα αλλά μικρότερη από 75 χιλιόγραμμα αποστεωμένου κρέατος για 100 χιλιόγραμμα χρησιμοποιούμενου μη αποστεωμένου κρέατος, το ποσό της ενίσχυσης που αναφέρεται στο άρθρο 1 παράγραφος 2 μειώνεται ανάλογα.

4. Οι χονδροί τένοντες, χόνδροι, τεμάχια λίπους και άλλα απορρίμματα που προέρχονται από την κοπή ή την αποστέωση δεν μπορούν να αποθεματοποιηθούν.

5. Δεν χορηγείται καμία ενίσχυση:

α) για ποσότητες που αποθεματοποιούνται ως έχουν ή, σε περίπτωση κοπής ή αποστέωσης, για ποσότητες μη αποστεωμένου κρέατος που υπερβαίνουν την ποσότητα για την οποία έχει συναφθεί η σύμβαση αυτή και

β) σε περίπτωση αποστέωσης, για ποσότητες που υπερβαίνουν τα 75 χιλιόγραμμα αποστεωμένου κρέατος για 100 χιλιόγραμμα χρησιμοποιούμενου μη αποστεωμένου κρέατος.

Άρθρο 5

1. Η διάρκεια αποθεματοποίησης είναι κατ' ελάχιστον τρεις μήνες και κατ' ανώτατο όριο πέντες μήνες, κατ' επιλογή του πραγματοποιούντος την αποθεματοποίηση. Σε περίπτωση που η διάρκεια της αποθεματοποίησης είναι μεγαλύτερη από τρεις μήνες, το ποσό της ενίσχυσης προσαυξάνεται σύμφωνα με το άρθρο 1 παράγραφος 2.

2. Μετά από δύο μήνες αποθεματοποίησης βάσει συμβάσεως, δύνανται να καταβληθεί άπαξ προκαταβολή της ενίσχυσης, κατόπιν αιτήσεως του πραγματοποιούντος την αποθεματοποίηση, υπό τον όρο ότι έχει προβεί σε σύσταση ασφαλείας ίσης με την προκαταβολή συν 20 %.

Η προκαταβολή δεν υπερβαίνει το ποσό της ενίσχυσης που αντιστοιχεί σε περίοδο αποθεματοποίησης δύο μηνών. Σε περίπτωση εξαγωγής ποσοτήτων υπό σύμβαση σύμφωνα με το άρθρο 7, πριν από τη χορήγηση της προκαταβολής, η πραγματική περίοδος αποθεματοποίησης για τις ποσότητες αυτές θα ληφθεί υπόψη κατά τον υπολογισμό του ποσού της προκαταβολής.

Η προκαταβολή της ενίσχυσης μετατρέπεται σε εθνικό νόμισμα με εφαρμογή της αντιπροσωπευτικής ισοτιμίας που ισχύει την ημέρα της σύναψης της σύμβασης αποθεματοποίησης.

Άρθρο 6

1. Κατά παρέκκλιση από το άρθρο 2 παράγραφος 4 του κανονισμού (ΕΟΚ) αριθ. 1091/80, τα προϊόντα που αποθεματοποιούνται βάσει σύμβασης ιδιωτικής αποθεματοποίησης μπορούν να τεθούν υπό το σύστημα που καθορίζεται στο άρθρο 5 παράγραφος 1 του κανονισμού (ΕΟΚ) αριθ. 565/80. Η Ιταλία μπορεί να απαιτήσει οι δύο ενέργειες που αναφέρονται στο αυτό εδάφιο να αρχίζουν ταυτόχρονα.

2. Για τους σκοπούς της παραγράφου 1, όταν η σύμβαση ιδιωτικής αποθεματοποίησης συνάπτεται για ποσότητα που αποτελείται από περισσότερες παρτίδες, που εισέρχονται στην αποθεματοποίηση σε διαφορετικές ημερομηνίες, καθεμία από τις παρτίδες μπορεί να αποτελέσει αντικείμενο ιδιαίτερης δήλωσης πληρωμής. Η δήλωση πληρωμής που αναφέρεται στο άρθρο 25 του κανονισμού (ΕΟΚ) αριθ. 3665/87 υποβάλλεται για κάθε παρτίδα την ημέρα της εισόδου της στην αποθεματοποίηση.

Θεωρείται ως «παρτίδα» η ποσότητα που εισέρχεται στην αποθεματοποίηση σε συγκεκριμένη ημέρα.

Άρθρο 7

1. Κατά τη λήξη της περιόδου αποθεματοποίησης βάσει συμβάσεως δύο μηνών, μπορεί να αποσυρθεί από το χώρο αποθήκευσης το σύνολο ή μέρος της ποσότητας των αποθηκευμένων κρεάτων πέραν όμως μιας ορισμένης ελάχιστης ποσότητας, υπό τον όρο ότι εντός 60 ημερών από την ημέρα που η ποσότητα αυτή εξέρχεται από το χώρο αποθήκευσης:

- το κρέας έχει εγκαταλείψει το έδαφος της Κοινότητας,

- το κρέας έχει φθάσει στον προορισμό του στις περιπτώσεις που αναφέρονται στο άρθρο 34 παράγραφος 1 του κανονισμού (ΕΟΚ) αριθ. 3665/87 ή

- το κρέας έχει τοποθετηθεί σε αποθήκη ανεφοδιασμού που έχει εγκριθεί σύμφωνα με τις διατάξεις του άρθρου 38 του κανονισμού (ΕΟΚ) αριθ. 3665/87.

2. Αν δεν τηρηθεί η περίοδος των 60 ημερών, το ποσό της ενίσχυσης για τη σχετική ποσότητα, το οποίο υπολογίζεται σύμφωνα με το άρθρο 8, μειώνεται:

- κατά 15 %,

- επαυξημένο κατά επιπλέον 5 % ανά ημέρα που υπερβαίνει την περίοδο των 60 ημερών.

Εξάλλου, το 15 % της ασφάλειας που αναφέρεται στο άρθρο 10 και το επιπλέον 5 % ανά ημέρα που υπερβαίνει την περίοδο των 60 ημερών, καταπίπτουν, όσον αφορά τη σχετική ποσότητα.

3. Αν, πριν από τη λήξη της ελάχιστης περιόδου αποθεματοποίησης τουλάχιστον 90 % του κρέατος που έχει πραγματικά αποθεματοποιηθεί βάσει συμβάσεως έχει εξαχθεί κατά την έννοια της παράγραφου 1, η ποσότητα που απομένει μπορεί να αποσυρθεί από την αποθήκη πριν από τη λήξη της ελάχιστης περιόδου αποθεματοποίησης.

Στην περίπτωση αυτή:

- η ενίσχυση καταβάλλεται μόνο για την ποσότητα που έχει εξαχθεί και

- η ασφάλεια που αναφέρεται στο άρθρο 10 αποδεσμεύεται μόνο όσον αφορά την ποσότητα που έχει εξαχθεί. 4. Για το σκοπό της εφαρμογής των προηγούμενων παραγράφων, προσκομίζονται αποδείξεις όπως και στην περίπτωση των επιστροφών.

Άρθρο 8

1. Όπου εφαρμόζεται το άρθρο 7, το ποσό της ενίσχυσης μειώνεται, σύμφωνα με το άρθρο 1 παράγραφος 2.

2. Η περίοδος αποθεματοποίησης λήγει την παραμονή:

- της πρώτης ημέρας της εξόδου από το χώρο αποθήκευσης ή

- την ημέρα που έγινε δεκτή η δήλωση εξαγωγής εφόσον τα προϊόντα δεν έχουν μετακινηθεί.

3. Το άρθρο 3 παράγραφος 4 του κανονισμού (ΕΟΚ, Ευρατόμ) αριθ. 1182/71 του Συμβουλίου (1) δεν εφαρμόζεται στον καθορισμό της διάρκειας της αποθεματοποίησης.

Άρθρο 9

1. Η ελάχιστη ποσότητα για κάθε δόση καθορίζεται σε πέντε τόνους προϊόντος ανά αποθήκη και συμβαλλόμενο. Εντούτοις, σε περίπτωση που η εναπομένουσα αποθεματοποιημένη ποσότητα σε μια αποθήκη είναι μικρότερη από αυτή την ποσότητα, επιτρέπεται μια περαιτέρω ενέργεια απόσυρσης, από την αποθήκη, του συνόλου ή μέρους της εναπομένουσας ποσότητας.

Σε περίπτωση που δεν τηρούνται οι όροι απόσυρσης από την αποθήκη που αναφέρονται στο προηγούμενο εδάφιο:

- το ποσό της ενίσχυσης για την ποσότητα που αποσύρεται υπολογίζεται σύμφωνα με το άρθρο 5 παράγραφος 1 ή το άρθρο 8 και

- το 15 % της ασφάλειας που αναφέρεται στο άρθρο 10, όσον αφορά την ποσότητα που αποσύρεται, καταπίπτει.

2. Ο πραγματοποιών την αποθεματοποίηση πληροφορεί τον οργανισμό παρέμβασης, σε εύθετο χρόνο και πριν από την έναρξη των ενεργειών απόσυρσης, και αναφέρει τις ποσότητες που προτίθεται να αποσύρει.

Ο οργανισμός παρέμβασης δύναται να απαιτήσει να ενημερώνεται δύο τουλάχιστον εργάσιμες ημέρες πριν από την έναρξη των εν λόγω εργασιών.

Σε περίπτωση που δεν ικανοποιηθεί η εν λόγω απαίτηση, αλλά οι αρμόδιες αρχές έχουν λάβει επαρκείς και ικανοποιητικές γι' αυτές αποδείξεις, όσον αφορά την ημερομηνία απόσυρσης από την αποθήκη και τις σχετικές ποσότητες:

- το ποσό της ενίσχυσης υπολογίζεται σύμφωνα με το άρθρο 5 παράγραφος 1 ή το άρθρο 8 και

- το 15 % της ασφάλειας που αναφέρεται στο άρθρο 10, όσον αφορά τη σχετική ποσότητα, καταπίπτει.

Για όλες τις άλλες περιπτώσεις κατά τις οποίες δεν έχει ικανοποιηθεί η εν λόγω απαίτηση:

- δεν καταβάλλεται καμία ενίσχυση βάσει της σχετικής σύμβασης και

- η ασφάλεια που αναφέρεται στο άρθρο 10, όσον αφορά τη σχετική σύμβαση, καταπίπτει.

Άρθρο 10

Το ποσό της ασφάλειας που αναφέρεται στο άρθρο 4 παράγραφος 2 του κανονισμού (ΕΟΚ) αριθ. 1091/80 καθορίζεται σε:

- 100 Ecu ανά τόνο για τις συμβάσεις που καλύπτουν σφάγια ή ημιμόρια σφαγίου,

- 130 Ecu ανά τόνο για τις συμβάσεις που καλύπτουν οπίσθια τεταρτημόρια,

- 75 Ecu ανά τόνο για τις συμβάσεις που καλύπτουν εμπρόσθια τεταρτημόρια.

Άρθρο 11

Η αίτηση καταβολής της ενίσχυσης καθώς και τα δικαιολογητικά πρέπει να υποβάλλονται στην αρμόδια αρχή, εκτός από περιπτώσεις ανωτέρας βίας, εντός έξι μηνών μετά την περίοδο της συμφωνηθείσας αποθεματοποίησης. Σε περίπτωση που τα δικαιολογητικά δεν υποβληθούν εντός των προβλεπομένων προθεσμιών, παρά το γεγονός ότι επεδείχθη προθυμία για την εμπρόθεσμη απόκτησή τους, δύναται να εγκριθεί παράταση των προθεσμιών για την υποβολή των εν λόγω εγγράφων. Στην περίπτωση εφαρμογής του άρθρου 7, η απόδειξη προσκομίζεται εντός των προθεσμιών που προβλέπονται στο άρθρο 47 παράγραφοι 2, 4, 6 και 7 του κανονισμού (ΕΟΚ) αριθ. 3665/87.

Άρθρο 12

Η Ιταλία ανακοινώνει με τέλεξ στην Επιτροπή, πριν από την Πέμπτη κάθε εβδομάδας, τα αποτελέσματα της εφαρμογής του άρθρου 5 παράγραφος 2, του άρθρου 6 παράγραφος 1 και του άρθρου 7 του παρόντος κανονισμού.

Άρθρο 13

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Ιουνίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 61 της 4. 3. 1989, σ. 43.

(3) ΕΕ αριθ. L 114 της 3. 5. 1980, σ. 18.

(4) ΕΕ αριθ. L 306 της 11. 11. 1988, σ. 20.

(5) ΕΕ αριθ. L 169 της 18. 7. 1968, σ. 10.

(6) ΕΕ αριθ. L 61 της 5. 3. 1977, σ. 17.

(7) ΕΕ αριθ. L 62 της 4. 3. 1980, σ. 5.

(8) ΕΕ αριθ. L 199 της 22. 7. 1983, σ. 12.

(9) ΕΕ αριθ. L 351 της 14. 12. 1987, σ. 1.

(10) ΕΕ αριθ. L 354 της 22. 12. 1988, σ. 22.

(11) ΕΕ αριθ. L 123 της 7. 5. 1981, σ. 3.

(1) ΕΕ αριθ. L 91 της 4. 4. 1989, σ. 5.

(1) ΕΕ αριθ. L 124 της 8. 6. 1971, σ. 1.

ΠΑΡΑΡΤΗΜΑ

Ι. Σφάγια, ημιμόρια σφαγίου, οπίσθια και εμπρόσθια τεταρτημόρια χονδρών αρσενικών βοοειδών

1.2.3 // // // // Προϊόντα για τα οποία χορηγείται η ενίσχυση

// Ποσά ενισχύσεως

σε Ecu/τόνο

για περίοδο αποθεματοποίησης

τριών μηνών // Ποσά σε

Ecu/τόνο

αφαιρούμενα ή προστιθέμενα

ανά ημέρα // // // // α) Σφάγια ή ημιμόρια σφαγίου νωπά ή διατηρημένα με απλή ψύξη // 420 // 1,0 // // // // β) Οπίσθια τεταρτημόρια που κόπτονται με την κοπή την καλούμενη «πιστόλα», νωπά ή διατηρημένα με απλή ψύξη // 540 // 1,0 // // // // γ) Οπίσθια τεταρτημόρια που κόπτονται με την τομή την καλούμενη «ευθεία», νωπά ή διατηρημένα με απλή ψύξη // 530 // 1,0 // // // // δ) Εμπρόσθια τεταρτημόρια που κόπτονται με την κοπή την καλούμενη «πιστόλα», νωπά ή διατηρημένα με απλή ψύξη // 300 // 1,0 // // // // ε) Εμπρόσθια τεταρτημόρια που κόπτονται με την τομή την καλούμενη «ευθεία», νωπά ή διατηρημένα με απλή ψύξη // 310 // 1,0 // // //

ΙΙ. Σφάγια, ημιμόρια σφαγίου, οπίσθια και εμπρόσθια τεταρτημόρια χονδρών βοοειδών που δεν συμπεριλαμβάνονται στο σημείο Ι

1.2.3 // // // // Προϊόντα για τα οποία χορηγείται ενίσχυση

// Ποσά εγγυήσεως

σε Ecu/τόνο

για περίοδο αποθεματοποίησης

τριών μηνών // Ποσά σε

Ecu/τόνο

αφαιρούμενα ή προστιθέμενα

ανά ημέρα // // // // α) Σφάγια ή ημιμόρια σφαγίου νωπά ή διατηρημένα με απλή ψύξη // 350 // 1,0 // // // // β) Οπίσθια τεταρτημόρια που κόπτονται με την κοπή την καλούμενη «πιστόλα», νωπά ή διατηρημένα με απλή ψύξη // 450 // 1,0 // // // // γ) Οπίσθια τεταρτημόρια που κόπτονται με την τομή την καλούμενη «ευθεία», νωπά ή διατηρημένα με απλή ψύξη // 440 // 1,0 // // // // δ) Εμπρόσθια τεταρτημόρια που κόπτονται με την κοπή την καλούμενη «πιστόλα», νωπά ή διατηρημένα με απλή ψύξη // 250 // 1,0 // // // // ε) Εμπρόσθια τεταρτημόρια που κόπτονται με την τομή την καλούμενη «ευθεία», νωπά ή διατηρημένα με απλή ψύξη // 260 // 1,0 // // //